Woerts in die hoekie: Nuwe kinderverse deur Hennie Aucamp | Protea Boekhuis
Woerts in die hoekie: Nuwe kinderverse deur Hennie Aucamp
by Izak on Feb 6th, 2012 Tweet
Hennie Aucamp bewys met Woerts in die hoekie dat hy 'n ewe vernuftige skrywer van kinderverse as van kabarettekste en gedigte is.
Baie van die versies verwys na eietydse dinge soos sms'e, pizzas en Croc-skoene wat vir vandag se kinders aantreklik sal wees. Die meeste van die versies handel egter oor die gewone dinge van die kinderwêreld: oumas en oupas, mammas en pappas, troeteldiere, speelgoed, badtyd, voëltjies, goggas en paddas.
Aucamp skram egter nie daarvan weg om effens meer gesofistikeerde verwysings byna ongesiens in die verse in te glip nie, soos in die onsinversie oor oom Nathan die Ou Wyse en die verhaal van "Oorlede Dina Sourus", wat die verse ook vir die voorlesers genotvol sal maak.
Slim woordspel, vindingryke ryme en Aucamp se trefsekere gevoel vir ritme maak dat hierdie versies gou onder die klassieke kinderverse in Afrikaans gaan tel, soos blyk uit twee van die kort versies:
'n Miskruier werk
by die Munisipaal
wat hom taks 'n halfkroon
vir 'n vrag betaal.
Juffrou Matte Matie
leer somme wat nie skaad nie
"Drie plus vier is amper tien,
en tien min twaalf is sedertdien."
Diek Grobler sorg vir die treffende illustrasies van die versies.
Hennie Aucamp het in 1963 as kortverhaalskrywer gedebuteer. Benewens talle kortprosabundels het hy ook vyf digbundels gepubliseer en byna elke noemenswaardige literêre prys ontvang. Hy woon in Kaapstad.
Woerts in die hoekie deur Hennie Aucamp, illustrasies deur Diek Grobler
Cats: Afrikaans, Children, Poetry, South Africa
Tags: Afrikaans, Children, Diek Grobler, Gedigte, Hennie Aucamp, Kinders, Kinderverse, Poetry, Protea, Protea Boekhuis, South Africa, Woerts in die hoekie